SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 26

**2019. gada 5. martā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Raimonds Bergmanis**

**Kaspars Ģirģens**

**Ivans Klementjevs**

**Ainars Latkovskis**

**Mārtiņš Staķis**

uzaicinātie:

* Tieslietu ministrijas Tiesu sistēmas politikas departamenta juriste **Sindija Šube**;
* Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas biroja priekšnieka vietnieks **Andris Melkers**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Iekšlietu ministrijas Juridiskā departamenta Starptautisko tiesību nodaļas juriskonsults **Aleksejs Niščaks**;
* Iekšlietu ministrijas Personāla vadības un administratīvā departamenta direktore **Daiga Piebalga**;
* Valsts policijas priekšnieka vietniece, Galvenās Administratīvās pārvaldes priekšniece pulkvede **Renāte Fila**;
* Aizsardzības ministrijas Tiesību aktu nodaļas vadītāja **Irina Šamarina**;
* Aizsardzības ministrijas Tiesību aktu nodaļas vadītājas vietniece **Marina Baltā**;
* Aizsardzības ministrijas Valsts aizsardzības militāro objektu un iepirkumu centra Juridiskās un iepirkumu nodrošinājuma departamenta vadītāja **Ligita Dzenīte**;
* Nacionālo bruņoto spēku Mācību vadības pavēlniecības štāba Attīstības pārvaldes Militāro publikāciju daļas jurists virsleitnants **Arturs Oliņš**;
* Satversmes aizsardzības biroja priekšnieka pirmais vietnieks **Andis Freimanis**;
* Valsts drošības dienesta priekšnieka vietnieks **Ints Ulmanis**;
* Centrālās vēlēšanu komisijas priekšsēdētājs **Arnis Cimdars**;
* Valsts policijas Galvenās kārtības policijas pārvaldes priekšnieka vietnieks, Koordinācijas un kontroles pārvaldes priekšnieks **Lauris Arājs**;
* Vides aizsardzības un reģionālās attīstības ministra padomnieks pašvaldību jautājumos **Madars Lasmanis**;
* Vides aizsardzības un reģionālās attīstības ministrijas Pašvaldību departamenta direktors A**ivars Mičuls**;
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane**;
* Veselības ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Latvijas Pašvaldību savienības padomniece **Vineta Reitere**;
* Latvijas Pašvaldību savienības pārstāvis **Egils Vidriks**;

**Citas personas:**

**Saeimas Juridiskā biroja vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Tehniski precizējumi Ieroču aprites likuma (Nr.55/Lp13) 3. lasījumam.**

**2. Grozījums Iekšlietu ministrijas sistēmas iestāžu un   
Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (Nr. 237/Lp13) 1.lasījums.**

**3. Grozījumi Nacionālo bruņoto spēku likumā (Nr.240/Lp13) 1.lasījums.**

**4. Grozījumi likumā “Par valsts noslēpumu” (Nr.243/Lp13) 1. lasījums.**

**5. Grozījumi likumā “Par policiju” (Nr.2/Lp13) 3. lasījums.**

**6. Dažādi.**

*Izskatāmie dokumenti:*

*1. Tieslietu ministrijas 01.03.2019, vēstule Nr. 1-11/762;*

*2. Iekšlietu ministrijas 14.02.2019. vēstule Nr.1-28/459;*

*3. Latvijas Pašvaldību savienības 21.02.2019. vēstule Nr. 201902/INIC127.*

J.Rancāns atklāj sēdi un iepazīstina ar izskatāmo darba kārtību.

**1. Tehniski precizējumi Ieroču aprites likuma (Nr.55/Lp13) 3. lasījumam.**

J.Rancāns dod vārdu Tieslietu ministrijas (turpmāk – TM) pārstāvei.

S.Šube paskaidro nepieciešamību saistībā ar Uzturlīdzekļu garantijas fonda likumu veikt precizējumus likumprojektā “Ieroču aprites likums” (Nr.55/Lp13): 90. panta pirmajā daļā norādīt atsauci uz 26. panta otro daļu.

*Deputāti un uzaicinātie pārstāvji diskutē par TM priekšlikumu.*

L.Millere atbalsta TM ierosināto precizējumu, kā arī ierosina precizēt komisijas atbalstīto 49. priekšlikumu – 90. panta (5) daļā izslēgt vārdus “un iznīcina”, jo tas neatbilst panta nosaukumam.

V.Vītoliņš atbalsta L.Milleres ierosinājumu.

J.Rancāns ierosina sēdē izteiktos priekšlikumus noformēt kā komisijas priekšlikumus.

*Deputātiem nav iebildumu.*

**LĒMUMS:**

**-** papildināt 90. panta pirmās daļas 3. punktu pēc vārdiem “panta pirmajā” ar vārdiem “un otrajā” – komisijas priekšlikums;

- daļēji atbalstīt iekšlietu ministra S.Ģirģena priekšlikumu Nr. 49, t.i., 90. panta (5) daļas redakcija (26.02.2019. komisijas sēdē tika atbalstīts);

- atbalstīt komisijas priekšlikumu: 90. panta (5) daļas precizēta redakcija;

- atbalstīt 92. panta redakciju.

**2. Grozījums Iekšlietu ministrijas sistēmas iestāžu un   
Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (Nr. 237/Lp13) 1. lasījums.**

J.Rancāns dod vārdu Iekšlietu ministrijas (turpmāk – IeM) pārstāvjiem.

D.Piebalga izskaidro iesniegtā likumprojekta nepieciešamību. Likuma grozījumi decentralizē amatpersonas formas tērpa, atšķirības zīmju un ekipējuma izsniegšanas kārtības un nēsāšanas regulējumu, lai Ministru kabinetā nebūtu jālemj par tehniskas dabas jautājumiem. IeM struktūrvienībām ir ļoti atšķirīga specifika, tādēļ šo struktūrvienību vadītājiem ir iespējas efektīvāk reaģēt uz konkrētām formas un ekipējuma nepieciešamībām.

*J.Ādamsons un D.Piebalga diskutē par formas tērpu jautājumiem IeM struktūrvienībās.*

L.Millere informē, ka Saeimas Juridiskajam birojam nav iebildumu par šo likumprojektu.

J.Rancāns aicina konceptuāli atbalstīt likumprojektu pirmajam lasījumam.

*Deputātiem nav iebildumu.*

**LĒMUMS:**

**-** konceptuāli atbalstītlikumprojektu “Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”(Nr.237/Lp13) un virzīt izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu otrajam lasījumam – 2 nedēļas;

- referents – J.Rancāns.

**3. Grozījumi Nacionālo bruņoto spēku likumā (Nr.240/Lp13) 1. lasījums.**

J.Rancāns dod vārdu Aizsardzības ministrijas (turpmāk – AM) pārstāvjiem.

M.Baltā informē par izstrādātā likumprojekta mērķiem. Ar grozījumiem Nacionālo bruņoto spēku likumā plānots:

1) nostiprināt Nacionālo bruņoto spēku (turpmāk – NBS) tiesības mācību procesā izmantot bruņojumā esošus ieročus, ieroču sistēmas, speciālos līdzekļus un to munīciju citas fiziskās vai juridiskās personas īpašumā, valdījumā vai turējumā esošajā nekustamajā īpašumā (tā daļā);

2) precizēt Militārās policijas kompetenci noziedzīgu nodarījumu izmeklēšanā;

3) noteikt, ka Valsts militāro objektu un iepirkumu centrs ir atbildīgs par NBS militāro objektu apsaimniekošanu, NBS vajadzībām nepieciešamo iepirkumu un būvniecības procesa organizāciju.

*Deputāti un AM pārstāvji diskutē par iesniegto likumprojektu, apspriež ar iepirkumu procesu saistītas problēmas.*

J.Ādamsons vēlas skaidrojumu 4.1 panta redakcijai. Neredz nepieciešamību grozīt esošo regulējumu.

M.Baltā paskaidro, ka piedāvātā redakcija tika iekļauta pēc Valsts kancelejas norādījuma. Skaidro grozījuma nepieciešamību.

L.Millere par šo normu neiebilst pēc būtības, bet norāda uz piedāvātās redakcijas neprecizitāti. Uzskata, ka šis pants ir jāpilnveido.

*Deputāti un uzaicinātās personas vienojas, ka šis pants tiks precizēts otrā lasījuma redakcijā.*

I.Klementjevs vēlas skaidrojumu 6.1 panta redakcijai.

I.Šamarina paskaidro, ka šī redakcija ir nepieciešama saistībā ar Kriminālprocesa likuma grozījumiem.

J.Rancāns aicina atbalstīt likumprojektu pirmajam lasījumam.

*Deputātiem nav iebildumu.*

**LĒMUMS:**

**-** konceptuāli atbalstītlikumprojektu “Grozījumi Nacionālo bruņoto spēku likumā”(Nr.240/Lp13) un virzīt izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu otrajam lasījumam – 2 nedēļas;

- referents – M.Staķis.

**4. Grozījumi likumā “Par valsts noslēpumu” (Nr.243/Lp13) 1. lasījums.**

J.Rancāns informē, ka izskatāmo likumprojektu ir izstrādājusi Saeimas Nacionālās drošības komisija (turpmāk – NDK). Komentē likumprojekta aktualitāti, atsaucas uz pastāvošajiem ģeopolitiskajiem procesiem, citu valstu iejaukšanos vēlēšanu procesos un nepieciešamību saņemt pielaidi valsts noslēpumam arī Centrālās vēlēšanu komisijas (turpmāk – CVK) priekšsēdētājam. NDK ir lūgusi šos grozījumus virzīt kā steidzamus.

Dod vārdu Valsts drošības dienesta (turpmāk – VDD) pārstāvim.

I.Ulmanis informē par NDK pagājušajā gadā veikto valsts drošības iestāžu aptauju par nepieciešamību CVK priekšsēdētājam iegūt pielaidi valsts noslēpumam.

Atzīmē, ka vēlēšanu procesos VDD ir cieša sadarbība ar CVK. Raksturo šo sadarbību kā labu, bet atzīmē, ka sadarbība klasificētas informācijas gadījumos ir ierobežota. Uzskata, ka CVK priekšsēdētājam šāda pielaide ir nepieciešama, tas uzlabotu iestāžu sadarbību.

J.Rancāns dod vārdu Satversmes aizsardzības biroja (turpmāk – SAB) pārstāvim.

A.Freimanis atzīmē, ka SAB atbalsta iesniegtos grozījumus. Komentē, ka SAB sadarbībā ar CVK gadās situācijas, kad iesniedzamā informācija ir jāsadala. CVK ir jāsaņem pilnīga informācija, lai saprastu situāciju saistībā ar apdraudējumiem.

J.Ādamsons akcentē, ka pielaides būtu nepieciešamas visiem CVK locekļiem, jo lēmumi tiek pieņemti CVK sēdēs. Apšauba izskatāmā likumprojekta nepieciešamību vispār.

J.Rancāns dod vārdu CVK priekšsēdētājam A.Cimdaram.

A.Cimdars informē par CVK darba specifiku un nepieciešamību piešķirt pielaides CVK locekļiem. Aicina apsvērt pielaides nepieciešamību visiem komisijas locekļiem, jo var būt situācija, kad lēmuma pieņemšanai visiem vajag iepazīties ar klasificētu informāciju. Atsaucas uz gadījumu ar T.Ždanoku.

*Deputāti un uzaicinātās amatpersonas diskutē par pielaižu nepieciešamību CVK locekļiem. Secina, ka par šo jautājumu vēl ir jālemj.*

A.Rancāns aicina konceptuāli atbalstīt likumprojektu pirmajam lasījumam.

*Balsojums: par – 8; pret – 0; atturas – 0; nebalso – 1 (J.Ādamsons argumentē).*

A.Rancāns aicina likumprojektam noteikt steidzamību, pamato ar NDK lūgumu.

*Balsojums: par – 8; pret – 1; atturas – 0.*

A.Latkovskis ierosina iekļaut likumprojektu 7. marta Saeimas sēdes darba kārtībā.

*Balsojums: par – 8; pret – 1; atturas – 0.*

A.Rancāns aicina noteikt priekšlikumu iesniegšanas termiņu otrajam lasījumam – 8. martu un atbalstīt sevi kā referentu par šo likumprojektu.

*Deputātiem nav iebildumu.*

LĒMUMS:

- konceptuāli atbalstīt likumprojektu „Grozījumi likumā “Par valsts noslēpumu”” (Nr.243/Lp13) pirmajā lasījumā;

- lūgt atzīt minēto likumprojektu par steidzamu;

- lūgtgrozīt Saeimas 2019. gada 7. marta sēdes darba kārtību un iekļaut tajā likumprojektu „Grozījumi likumā“Par valsts noslēpumu””(Nr.243/Lp13) izskatīšanai pirmajā lasījumā;

- noteikt priekšlikumu iesniegšanas termiņu otrajam lasījumam – š.g. 8. martu.

**5. Grozījumi likumā “Par policiju” (Nr.2/Lp13) 3. lasījums.**

J.Rancāns informē par personām, kuras uzaicinātas uz likumprojekta izskatīšanu. Atzīmē, ka par izskatāmo likumprojektu saņemti 4 priekšlikumi. Aicina sākt to izskatīšanu.

**Nr.1 – Latvijas Pašvaldību savienības (turpmāk – LPS) priekšlikums: divi varianti l**ikuma 12.panta pirmās daļas 9.punkta redakcijai.

**J.Rancāns** dod vārdu LPS pārstāvjiem.

**V.Reitere** pamato LPS piedāvātās redakcijas. Kritizē likumprojekta 2. lasījumā pieņemto redakciju. Uzskata, ka piemērotāka bija šobrīd spēkā esošā redakcija.

*Notiek diskusija par priekšlikumu. Viedokļus izsaka V.Reitere, J.Ādamsons, V.Vītoliņš, L.Arājs (Valsts policija), E.Vidriks, M.Staķis, Vides aizsardzības un reģionālās attīstības ministrijas (turpmāk – VARAM) pārstāvji M.Lasmanis un A.Mičuls, Veselības ministrijas pārstāvji, A.Blumbergs, I.Klementjevs un L.Millere. Līdzīgs LPS priekšlikums jau tika apspriests, izskatot likumprojektu otrajam lasījumam. Tiek konstatētas iespējamās problēmas, bet LPS priekšlikumu vēl atbalsta vienīgi VARAM pārstāvji.*

**J.Rancāns** rezumē diskusijā izskanējušos viedokļus un aicina komisiju pieņemt lēmumu par atbalstu LPS priekšlikuma vienam vai otram variantam. Uzsver, ka vairums klātesošo LPS priekšlikumu neatbalsta.

**Komisija nolemj neatbalstīt LPS priekšlikumu Nr.1. Priekšlikums tabulā neparādās.**

**Nr. 2** – iekšlietu ministra S.Ģirģena priekšlikums: likumprojekta 1. panta (likuma 12. panta pirmās daļas 28. punkts) precizēta redakcija.

**V.Vītoliņš** paskaidro ministrijas piedāvāto precizējumu, atsaucas uz iepriekšējā sēdē izteikto Juridiskā biroja ieteikumu. Priekšlikums tapis sadarbībā ar Kultūras ministriju, tika saskaņota terminoloģija. Lūdz to atbalstīt.

**Komisija nolemj atbalstīt priekšlikumu Nr.2.**

Nr. 3 – iekšlietu ministra S.Ģirģena priekšlikums.

V.Vītoliņš izskaidro priekšlikumu – likuma 19. pantā vārdi “Drošības policija” tiek aizstāti ar vārdiem “Valsts drošības dienests”.

**Komisija nolemj atbalstīt priekšlikumu Nr.3.**

Nr. 4 – iekšlietu ministra S.Ģirģena priekšlikums.

V.Vītoliņš izskaidro priekšlikumu – likuma 191. pantā vārdi “Drošības policija” tiek aizstāti ar vārdiem “Valsts drošības dienests”.

**Komisija nolemj atbalstīt priekšlikumu Nr.4.**

J.Rancāns aicina atbalstīt likumprojektu pirmajam lasījumam.

*Deputātiem nav iebildumu.*

**LĒMUMS:** atbalstītlikumprojektu “Grozījumi likumā “Par policiju””(Nr.2/Lp13) un virzīt izskatīšanai Saeimas sēdē trešajā lasījumā.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 11.05.

Komisijas priekšsēdētājs J.Rancāns

Komisijas sekretārs E.Šnore

Protokolētājs I.Silabriede